Talibanastjórnin í Afganistan tilkynnti í morgun að konur þyrftu hér eftir að vera í búrkum sem hylja andlit þeirra nánast alveg, og reyndar að hylja sig frá toppi til táar. Tíðindin staðfesta ótta margra um að stjórn Talibana takmarki réttindi kvenna á sama hátt og hún gerði á fyrri valdatíð.
Hibatullah Akhundzada aðaltrúarleiðtogi Talibana tilkynnti um þessa ákvörðun á samkomu í Kabúl. Þar sagði hann að konur ættu að hylja líkama sinn frá toppi til táar - þar á meðal vera í búrku sem hyldi andlitið alveg, nema rétt í kringum augun. Slíkt væri virðingarvottur og samkvæmt hefð. Khalid Hanafi, starfandi ráðherra dyggða, sagði að stjórnvöld vildu að systur þeirra byggju við virðingu og öryggi. Þá stendur einnig í tilkynningunni að ef konur hafa ekkert mikilvægt verk að vinna utan heimilisins, sé best að þær haldi sig heima.
Þetta eru sambærilegar reglur og konur bjuggu við í fyrri valdatíð Talibanastjórnarinnar, frá nítján hundruð níutíu og sex til tvö þúsund og eitt. Og þetta er ekki fyrsta vísbending þess að konur muni njóta skertari réttandi þvert á loforð sem gefin voru þegar Talibanar tóku völd. Í vetur var ákveðið að leyfa ekki stúlkum að ganga í skóla eftir sjötta bekk.
Talibanar hafa reynt að berjast fyrir því að fá alþjóðlega viðurkenningu sem lögboðið stjórnvald í Afganistan. Vesturveldin hafa sett það sem skilyrði að réttindi kvenna til náms og sjálfákvörðunar verði tryggð. Ljóst er að þessi ákvörðun eykur ekki líkurnar á því að Talibanar fái slíka viðurkenningu.
Efnahagsástandið í Afganistan hefur verið afar bágborið, meðal annars vegna þess að eignir stjórnvalda erlendis voru frystar eftir að Talibanar tóku völdin. Engin merki eru um að það sé að breytast.
Konum í Afganistan hefur verið skipað að hylja sig frá toppi til táar á almannafæri. Þetta eru hörðustu aðgerðirnar sem Talibanastjórnin hefur beitt gegn konum frá því hún tók við völdum í landinu síðastliðið haust.